Απόφαση της Επιτροπής

της 5ης Νοεμβρίου 2003

για την τροποποίηση της απόφασης 2001/528/EΚ για τη σύσταση της ευρωπαϊκής επιτροπής κινητών αξιών

(Κείμενο που παρουσιάζει ενδιαφέρον για τον ΕΟΧ)

(2004/8/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη τη συνθήκη για την ίδρυση της Ευρωπαϊκής Κοινότητας,

Εκτιμώντας τα ακόλουθα:

(1) Τον Ιούνιο του 2001, η Επιτροπή εξέδωσε τις αποφάσεις 2001/527/EΚ(1) και 2001/528/EΚ(2) για τη σύσταση της ευρωπαϊκής επιτροπής ρυθμιστικών αρχών των αγορών κινητών αξιών και της ευρωπαϊκής επιτροπής κινητών αξιών, αντίστοιχα.

(2) Με την απόφαση 2001/528/EΚ συστάθηκε η ευρωπαϊκή επιτροπή κινητών αξιών υπό τη συμβουλευτική της ιδιότητα. Σύμφωνα με την οδηγία 2003/6/EΚ του Ευρωπαϊκού Κοινοβουλίου και του Συμβουλίου, της 28ης Ιανουαρίου 2003, για τις πράξεις προσώπων που κατέχουν εμπιστευτικές πληροφορίες και τις πράξεις χειραγώγησης της αγοράς (κατάχρηση αγοράς)(3), η ευρωπαϊκή επιτροπή κινητών αξιών δύναται επίσης να λειτουργεί και ως κανονιστική επιτροπή κατά την έννοια της απόφασης 1999/468/EΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(4).

(3) Στα ψηφίσματα της 5ης Φεβρουαρίου και της 21ης Νοεμβρίου 2002, το Ευρωπαϊκό Κοινοβούλιο ενέκρινε το κανονιστικό πλαίσιο τεσσάρων επιπέδων που είχε προταθεί στην τελική έκθεση της "επιτροπής σοφών" για τη ρύθμιση των ευρωπαϊκών αγορών κινητών αξιών και ζήτησε την επέκτασή του, ως προς ορισμένες πτυχές, στον τραπεζικό και ασφαλιστικό τομέα, υπό τον όρο το Συμβούλιο να αναλάβει σαφή δέσμευση για την εξασφάλιση μιας κατάλληλης θεσμικής ισορροπίας.

(4) Στις 3 Δεκεμβρίου 2002, το Συμβούλιο κάλεσε την Επιτροπή να λάβει τα απαραίτητα μέτρα για τη μεταβίβαση των καθηκόντων και των αρμοδιοτήτων που κατέχονται επί του παρόντος από την επιτροπή επικοινωνίας ΟΣΕΚΑ (οργανισμοί συλλογικών επενδύσεων σε κινητές αξίες), που συστάθηκε με την οδηγία 85/611/ΕΟΚ του Συμβουλίου, της 20ής Δεκεμβρίου 1985, για το συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ)(5), όπως τροποποιήθηκε τελευταία από την οδηγία 2001/108/ΕΚ του Ευρωπαϊκού Κοινοβουλίου και του Συμβουλίου(6), στις διαρθρώσεις που είχαν ήδη συσταθεί στον τομέα των κινητών αξιών.

(5) Η Επιτροπή υπέβαλε πρόταση οδηγίας του Συμβουλίου και του Ευρωπαϊκού Κοινοβουλίου για την τροποποίηση, μεταξύ άλλων, της οδηγίας 85/611/EΟΚ για την κατάργηση των καθηκόντων της επιτροπής επικοινωνίας ΟΣΕΚΑ σύμφωνα με το άρθρο 53 της οδηγίας αυτής και τη μεταβίβαση των καθηκόντων που ορίζονται στο άρθρο 53α της ίδιας οδηγίας στην ευρωπαϊκή επιτροπή κινητών αξιών.

(6) Η τροποποίηση αυτή απαιτεί την αντίστοιχη και ταυτόχρονη τροποποίηση των αρμοδιοτήτων της ευρωπαϊκής επιτροπής κινητών αξιών, όπως προσδιορίζονται στο άρθρο 2 της απόφασης 2001/528/ΕΚ,

ΑΠΟΦΑΣΙΖΕΙ:

Άρθρο 1

Η απόφαση 2001/528/EΚ τροποποιείται ως εξής:

Το άρθρο 2 αντικαθίσταται από το ακόλουθο κείμενο:

"Άρθρο 2

Αποστολή της επιτροπής είναι να παρέχει συμβουλές στην Επιτροπή τόσο για θέματα πολιτικής όσο και για την επεξεργασία σχεδίων προτάσεων της Επιτροπής στον τομέα των κινητών αξιών, συμπεριλαμβανομένων των οργανισμών συλλογικών επενδύσεων σε κινητές αξίες (ΟΣΕΚΑ)."

Άρθρο 2

Η παρούσα απόφαση τίθεται σε ισχύ την ίδια ημερομηνία με κάθε οδηγία για την τροποποίηση των καθηκόντων της επιτροπής επικοινωνίας ΟΣΕΚΑ με σκοπό τη μεταβίβασή τους στην ευρωπαϊκή επιτροπή κινητών αξιών.

Βρυξέλλες, 5 Νοεμβρίου 2003.

Για την Επιτροπή

Frederik Bolkestein

Μέλος της Επιτροπής

(1) ΕΕ L 191 της 13.7.2001, σ. 43.

(2) ΕΕ L 191 της 13.7.2001, σ. 45.

(3) ΕΕ L 96 της 12.4.2003, σ. 16.

(4) ΕΕ L 184 της 17.7.1999, σ. 23.

(5) ΕΕ L 375 της 31.12.1985, σ. 3.

(6) ΕΕ L 41 της 13.2.2002, σ. 35.